**Karmen Joller**

sotsiaalminister

Sotsiaalministeerium Teie: 16.10.2025 nr 1.2-2/100-1 Meie: 31.10.2025 nr 181-2B

**Arvamuse avaldamine**

Täname, et saatsite Eesti Haiglate Liidule (edaspidi EHL) kooskõlastamiseks ja arvamuse avaldamiseks ravikindlustuse seaduse muutmise seaduse eelnõu, millega kehtestatakse psühhiaatrilise abi saatekirja nõue ja luuakse e-konsultatsiooni õiguslik alus.

Saatekirja nõude sisseviimine psühhiaatrias on kindlasti samm õiges suunas, arvestades vajadust saavutada esmatasandi parem kaasamine vaimse tervise probleemide lahendamisse.

Alljärgnevalt juhime tähelepanu võimalikele kitsaskohtadele.

1. E-konsultatsiooni edukas käivitamine eeldab esmatasandi võimekust vaimse tervise probleemidega tegelemisel. Seda peaks toetama koolitused, s.h. perearstikeskuste õdede koolitused.
2. Eelnõu seletuskiri viitab e-konsultatsiooni ja saatekirja osas tervishoiutöötajale, mitte ainult arstile. Kas sellest võib järeldada, et jätkuvalt on kavas arendada ka õdede e-saatekirja? Meie hinnangul vajab õdede saatekirja roll patsiendi suunamisel veel täpsustamist – õde ei saa muuta diagnoosi, väljastada töövõimetuslehte ega kirjutada esmaseid retsepte. Meil on hea kogemus nii perearstikeskustes vastuvõttu tegevate õdedega, kui ka võimalusega pöörduda otse vaimse tervise õe vastuvõtule. Mõnel pool (nt sõltuvushäirete puhul) on õdede roll esmases triaažis olulise kaaluga (üha rohkem ka lastepsühhiaatrias jm). Võimalus pöörduda psühhiaatria vaimse tervise õe vastuvõtule ilma saatekirjata võiks siiski säilida.
3. E-konsultatsiooni kaudu vastuvõtule pääsemine tähendab psühhiaatrias kohati ka töömahu suurenemist (juba praegu on see tuntav lastepsühhiaatrias).

# Psühhiaatrilise abi saatekirja nõude sisse viimine tähendab ümberkorraldusi ka mujal eriarstiabis. Arvestades psühhiaatrilise abi spetsiifikat nõuab läbi mõtlemist ja vajadusel täiendamist saatekirja roll tahtest olenematu psühhiaatrilise abi osutamisel (s.h kinnises asutuses sotsiaalteenustel viibivad isikud).

# E-konsultatsioonide puhul on oluline koos erialaseltsidega kaasajastada nõuded e-konsultatsiooni saatekirjale. Paljudel erialadel on nõuded kehtestatud e-konsultatsiooni teenuse algusaegadest, kuid kaasajastamist toimunud ei ole.

Täname veelkord võimaluse eest avaldada arvamust ravikindlustuse seaduse muutmise seaduse eelnõu kohta.

Lugupidamisega

/allkirjastatud digitaalselt/

Urmas Sule

Juhatuse esimees